《瑞龙吟 李迎侍儿扫镜于吴门》
清代·严绳孙

吴趋里。谁在小小门庭，溶溶烟水。柔枝乍结春愁，盈盈才道，涂妆绾髻。

情难拟。不比旧家桃叶，绿阴深矣。檀郎近约相迎，雀钗新黛，玉符空翠。

休问石城艇子，更堪肠断，竹西歌吹。唯有泰娘桥边，离梦犹繫。

汉皋佩冷，别是伤心地。待携向、兰缸背底。菱花偷展，谁照郎心切，探春试问春来未。

蜂子怜新蕊。香破也、报来幽窗病起。吟笺赋笔，待伊次第。

作者简介：（1623—1702）江苏无锡人，字荪友。以诗古文辞擅名。康熙十八年，以布衣举博学鸿儒，试日仅赋一诗而出。授检讨，修《明史》，充日讲起居注官。迁右中允，乞归。工书画，有《秋水集》。